**La Celestina** on vuonna 1996 ensi-iltansa saanut Gerardo Veran ohjaama espanjalainen eroottinen draamaelokuva, jonka pääosissa ovat Penélope Cruz, Juan Diego Botto, Maribel Verdú ja Terele Pávez.

*La Celestina* perustuu Fernando de Rojasin romaaniin, Espanjan kirjallisuuden merkkiteokseen *Celestina* (*Tragicomedia de Calisto y Melibea* tai *La Celestina*) vuodelta 1499. Romaanin pohjalta Gerardo Vera ja Rafael Azcona tekivät sovituksen, josta Azcona laati elokuvan käsikirjoituksen. Francisco Rico oli tekemässä käsikirjoituksen dialogia. Andrés Vicente Gómez oli elokuvan tuottajana. Elokuva sai seitsemän Goya-ehdokkuutta.

Juoni
-----

**Varoitus:  Seuraava kirjoitus paljastaa yksityiskohtia juonesta.**
Nuori aatelismies Calisto (Juan Diego Botto) rakastuu rikkaan kauppiaan tyttäreen Melibeaan (Penélope Cruz), joka ei vastaa hänen tunteisiinsa. Caliston palvelija Sempronio (Nancho Novo) ehdottaa avuksi velhotar Celestinaa (Terele Pávez), joka voisi auttaa Calistoa voittamaan Melibean rakkauden. Caliston toinen palvelija, Pármeno (Jordi Mollà), on kuitenkin epäluuloinen Celestinaa kohtaan, sillä hän tietää velhottaren temput. Celestina auttaa Calistoa, joka kiitollisena antaa velhottarelle vaivannäöstä arvokkaan palkkion. Kun Sempronio ja Pármeno kuulevat tästä, he tulevat kateellisiksi ja yrittävät saada Celestinalta heidän "osuutensa" palkkiosta, sillä heidän mielestään hekin auttoivat Calistoa siinä missä Celestinakin. Kun Celestina kieltäytyy antamasta Caliston palvelijoille minkäänlaisia osuuksia, Sempronio ja Pármeno murhaavat hänet. Celestinan ystävät vannovat kostaa hänen murhansa, mutta he syyttävät murhaajaksi Calistoa eikä hänen viheliäitä palvelijoitaan.

**Juonipaljastukset päättyvät tähän.**

Näyttelijät
-----------

|  |  |  |
| --- | --- | --- |
|  Penélope Cruz  | … |  Melibea
  |
|  Juan Diego Botto  | … |  Calisto
  |
|  Maribel Verdú  | … |  Areusa
  |
|  Terele Pávez  | … |  Celestina
  |
|  Jordi Mollà  | … |  Pármeno
  |
|  Nancho Novo  | … |  Sempronio
  |
|  Nathalie Seseña  | … |  Lucrecia
  |
|  Carlos Fuentes  | … |  Sosia
  |
|  Candela Peña  | … |  Elicia
  |
|  Anna Lizaran  | … |  Alisa
  |
|  Sergio Villanueva  | … |  Tristán
  |
|  Ángel de Andrés López  | … |  Centurio
  |
|  Lluís Homar  | … |  Pleberio
  |
|  Ana Risueño  | … |  Poncia
  |
|  Rodrigo García  | … |  Crito
  |
|  Amparo Gómez Ramos  | … |  Ana
  |
|  José Coromina  | … |  Traso
  |

Tuotanto
--------

*La Celestinan* kuvaukset alkoivat 2. lokakuuta 1995 ja päättyivät 1. joulukuuta 1995. Elokuva kuvattiin Espanjassa Madridin, Kastilia- La Manchan ja Extremaduran itsehallintoalueilla. Madridissa elokuvaa kuvattiin Nuevo Baztánin kunnassa, Kastilia- La Manchassa Escalonan ja Lupianan kunnissa ja Extremadurassa Cáceresin kaupungissa sekä Trujillon kunnassa. Elokuvan tuotantoyhtiöinä olivat Lolafilms ja Sociedad General de Televisión (Sogetel). Elokuvan tuottamiseen osallistuivat myös Canal+ España ja Sogepaq. *La Celestinan* budjettina oli noin 250 miljoonaa pesetaa.

Julkaisu ja vastaanotto
-----------------------

*La Celestina* sai ensi-iltansa Espanjassa 8. marraskuuta 1996 ja oli Sogepaq Distribuciónin teatterilevittämä. Elokuva tuotti Espanjassa 1 393 595 euron lipputulot.

Palkinnot ja ehdokkuudet
------------------------

| Palkinnot ja ehdokkuudet |
| --- |
| Palkinto | Kategoria | Ehdokas / ehdokkaat | Tulos |
| Goya-palkinto | Paras naissivuosa | Maribel Verdú | Ehdokkuus |
| Paras miessivuosa | Jordi Mollà | Ehdokkuus |
| Paras miessivuosa | Nancho Novo | Ehdokkuus |
| Paras kuvaus | José Luis López-Linares | Ehdokkuus |
| Paras puvustus | Sonia GrandeGerardo Vera | Ehdokkuus |
| Paras lavastus | Ana Alvargonzález | Ehdokkuus |
| Paras maskeeraus ja kampaus | Paca AlmenaraAlicia López | Ehdokkuus |
| Unión de Actores y Actrices -palkinto | Paras pääosa elokuvassa | Terele Pávez | Voitto |
| Paras sivuosa elokuvassa | Nancho Novo | Voitto |
| Paras pieni sivuosa elokuvassa | Nathalie Seseña | Voitto |
| Fotogramas de Plata -palkinto | Paras naisnäyttelijä elokuvassa | Terele Pávez | Ehdokkuus |
| Sant Jordi -palkinto | Paras espanjalainen naisnäyttelijä | Terele Pávez | Voitto |
| Yoga-palkinto | Huonoin espanjalainen miesnäyttelijä | Juan Diego Botto | Voitto |
|

Lähteet
-------

1. ↑  La Celestina (1996) *allmovie.com*. Allmovie.com. Viitattu 19.1.2017. (englanniksi)
2. 1 2 3  LA CELESTINA *ipeliculas.es*. Ipeliculas.es. Viitattu 19.1.2017. (espanjaksi)
3. 1 2 3  LA CELESTINA *sensacine.com*. Sensacine.com. Viitattu 19.1.2017. (espanjaksi)
4. ↑  LA CELESTINA *mubi.com*. Mubi.com. Viitattu 19.1.2017. (englanniksi)

Aiheesta muualla
----------------

* *La Celestina* Internet Movie Databasessa. (englanniksi)
* *La Celestina* AllMoviessa. (englanniksi)
* *La Celestina* SensaCinessä (espanjaksi)